Dankie vir 'n nasie wat omgee | Netwerk24
Dankie vir 'n nasie wat omgee
Deur Anne-Marie, Middelplaas, Paarl 17 Maart 2018 00:00
Ná 'n lang dag en vaal van die stof, lees ek Dinsdagaand Bergrivier Besproeiingsraad se e-pos. Die stigting Gift of the Givers het drinkwater in vyfliterbottels geskenk! Die boere in waternood moet dit by Agrimark in die Paarl gaan haal.
Dit voel amper of jy nie die woord water meer wil sien nie, want die kelder het laat weet: Jammer die voginhoud is te min. Die wynoes is 40% kleiner. Die inkomste is 40% minder.
Ek ry Woensdagoggend al om 06:45 na Agrimark, want ons gaan deur gebottelde water soos 'n warm mes deur botter.
Terug op die plaas laat ek al die werkers kom vir 'n foto. Dis lekker om hul vrolikheid te verewig. Agter hulle sien ek die pragtige Paarlrots en geniet ons mooi natuur 'n oomblik lank.
Totdat ek 'n bottel aangee en die boodskap daarop lees: "Met liefde. Gildenhuyse Hoedspruit." Skielik lê die trane vlak en 'n mens wonder waarom raak díe woorde jou só diep.
Ek is 'n Afrikaner. Trots op my land. Trots op my mense. Met al die politieke verwikkelinge voel 'n mens soms om nie meer nuus te kyk of lees nie, maar as jy jouself kry, koop jy maar weer die koerant.
Dis ons mense wat vir vreemde mense op 'n bottel water sal skryf "Liefde uit Hoedspruit". Dis ons mense wat die water met ope arms ontvang en hoeveel keer nou al kom dankie sê het.